Source: https://www.ebihoreanul.ro/stiri/ultima-or-31-35/procesul-lui-dragnea-inaintea-sentintei-finale-avocatii-sefului-psd-au-invocat-prescriptia-dna-a-cerut-pedeapsa-mai-mare-curtea-suprema-amana-pronuntarea-149069.html
Timestamp: 2019-10-16 23:01:37+00:00
Document Index: 30720751

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ']

Procesul lui Dragnea, inaintea sentintei finale: Avocatii sefului...
20	Mai	2019, 17:21
Înalta Curte de Casaţie şi Justiţie a judecat luni ultimul termen în dosarul angajărilor fictive la DGASPC Teleorman a două secretare de la PSD Teleorman, în care Liviu Dragnea, preşedintele PSD, a fost condamnat acum doi ani în primă instanţă, de către un complet de trei judecători, la 3 ani şi 6 luni de închisoare cu executare.
În aceeaşi zi, luni, CCR a "tras de timp", amânând pe 5 iunie, pentru a patra oară, pronunţarea asupra unei sesizări de pretinsă neconstituţionaltate făcută de secundul lui Dragnea de la Camera Deputaţilor, Florin Iordache, care a susţinut că ar fi neconstituţionale completurile de trei judecători de la ÎCCJ care nu au fost "specializate" pe fapte de corupţie.
Timpul este un factor decisiv în acest proces, deoarece la 1 iunie una dintre judecătoare se va pensiona, iar dacă până atunci nu va exista o soluţie procesul va trebui reluat, pentru a treia oară.
"Statul de drept", "instigare la violenţă"
La Curtea Supremă, procesul lui Dragnea a început în tensiune, aproximativ 300 de susţinători ai PSD, unii din Teleorman, fiind prezenţi încă de la ora 9.30 în faţa clădirii, scandând numele politicianului şi al partidului, în timp ce câteva zeci de persoane au vrut să manifesteze împotriva şefului PSD. Unii au afişat un banner pe care scria "Insist pentru statul de drept", dar jandarmii le-au cerut să-l strângă deoarece ar fi "instigare la violenţă".
Deşi trebuia începută la ora 10.00, judecata a fost amânată pentru ora 12.30, cel mai probabil magistraţii instanţei supreme aşteptând să vadă ce decidea CCR în legătură cu sesizarea privind completurile de trei judecători. Dezbaterile au început abia după ora 13.30, în lipsa a patru dintre inculpaţi, inclusiv Liviu Dragnea fiind absent, reprezentat doar de trei avocaţi – Flavia Teodosiu, Marian Nazat şi Toni Neacşu.
În ce priveşte DNA, instituţia a fost reprezentată de un nou procuror, Elena Grecu, care a candidat anul trecut pentru şefia Direcţiei, fiind respinsă de fostul ministru al Justiţiei, Tudorel Toader. Ea a înlocuit-o pe Raluca Mirică, cea care la termenul trecut a depus cereri de preschimbare a încadrării juridice a faptelor şi de sesizare a CCR în legătură cu articole din Codurile penale privind prescrierea, fapt ce ar fi prelungit procesul. De altfel, Grecu a anunţat că DNA renunţă la cererile formulate de predecesoarea sa.
Eforturi de tergiversare
Pe de altă parte, unul dintre avocaţii lui Dragnea, Flavia Teodosiu, a cerut instanţei supreme să sesizeze CCR în legătură cu alte două excepţii de neconstituţionalitate, din care una referitoare la modul de calculare a prescrierii faptelor.
Un alt avocat al şefului PSD, Marian Nazat, a cerut suplimentarea probelor din caz, vrând ca DNA să depună la dosar un document din care să reiasă modul de soluţionare al dosarului fostei şefe a DGASPC Teleorman, Floarea Alesu, cea care a semnat angajarea celor două secretare de la PSD Teleorman, şi care a oferit DNA informaţii care i-au ajutat pe procurori să finalizeze ancheta cu acuzaţii faţă de Liviu Dragnea. De asemenea, cel de-al treilea avocat, Toni Neacşu, a cerut amânarea procesului după 5 iunie, data la care CCR şi-a amânat pronunţarea în cazul completurilor de trei judecători.
Procurorul DNA, în schimb, a cerut instanţei să respingă excepţiile formulate de avocaţii lui Dragnea, arătând că nu sunt utile în acest stadiu final al procesului. După o oră de dezbateri, magistraţii Curţii Supreme au respins atât cererile de amânare, cât şi excepţiile invocate de avocaţi, dând cuvântul acuzării, pentru pledoaria finală.
Pedepse, de la minim spre medie
De-a lungul acesteia, procurorul DNA a cerut pedepse mai mari pentru inculpaţi, "orientate spre mediu", arătând că inclusiv una dintre cele două secretare de la PSD Teleorman a declarat că Dragnea a fost cel care a decis ca ambele să fie angajate la DGASPC, chiar dacă prestau la partid.
De asemenea, procurorul a amintit declaraţia şefei de Personal de la DGASPC Teleorman, care a relatat cu directoarea instituţiei s-a dus cu organigrama la Dragnea, pe când acesta era preşedintele CJ Teleorman, şi s-a întors cu o alta. "Au înfiinţat Serviciul Secretariat, condus de Bombonica Dragnea (n.r. – fost soţie a politicianului), unde au fost angajate cele două secretare", a arătat şefa Serviciului Personal.
În jurul orei 16.00, avocatul fostei directoare a DGASPC Teleorman, Floarea Alesu, s-a plâns de "judecăţi făcute la ore atât de târzii", judecătorii anunţând atunci că "oricum o să amânăm pronunţarea, veţi pune concluzii scrise".
Pronunţarea în proces ar trebui dată până la 1 iunie, când se pensionează judecătoarea Luciana Mera, ceea ce, conform ziare.com, ar însemna că sentinţa finală va fi aflată înaintea deciziei CCR în cazul completurilor de 3 judecători.
Digi24 anunță că luni seară, judecătorii de la instanța supremă au anunțat că vor pronunța verdictul în dosarul lui Liviu Dragnea peste doar o săptămână, pe 27 mai, în prima zi după alegerile europarlamentare.
No e clar
Alba , Neagra
Postat 20 Mai 2019, 17:56 de Sandu1206